A murit pianistul Maurizio Pollini
Pianistul italian Maurizio Pollini, renumit pentru interpretările lui Chopin și Beethoven, a încetat din viață sâmbătă, la vârsta de 82 de ani. Anunțul decesului a fost făcut de Teatrul La Scala din Milano.
Maurizio Pollini a fost cunoscut pentru talentul său extraordinar la pian. El a fost renumit pe plan internațional pentru contribuțiile sale remarcabile la muzica clasică. În ultimii ani, artistul a fost nevoit să anuleze mai multe concerte din cauza problemelor de sănătate.
A murit unul dintre cei mai mari pianiști ai epocii noastre
La Scala, unul dintre cele mai prestigioase teatre de operă din lume, a făcut o descriere măgulitoare în ceea ce îl privește pe Maurizio Pollini. Acesta a fost considerat drept "unul dintre cei mai mari pianiști ai epocii noastre și o figură esențială în viața artistică a teatrului timp de peste cincizeci de ani".
Între 1958 și ultimul său recital, în februarie 2023, Pollini a urcat pe scenă de 168 de ori la La Scala. În afara acestor apariții, a participat la numeroase ateliere cu studenți și conferințe.
"Pollini a fost un interpret capabil să revoluţioneze percepţia unor compozitori precum Chopin, Debussy şi chiar Beethoven însuşi, şi de a aduce în atenţia publicului avangardele, în principal Schönberg, şi muzica contemporană", a subliniat Teatrul La Scala.
Maurizio Pollini a câștigat la 18 ani concursul Chopin de la Varșovia
Maurizio Pollini s-a născut la Milano pe 5 ianuarie 1942, într-o familie cu tradiție în artele spectacolului. În anul 1960 și-a făcut debutul în lumea muzicii clasice.
La doar 18 ani, Pollini a câștigat premiul întâi la prestigiosul Concurs Chopin de la Varșovia. El a devenit cel mai tânăr participant.
Într-un moment memorabil, președintele juriului, Arthur Rubinstein, l-a lăudat spunând: "Cântă deja mai bine decât oricare dintre noi".
Deși succesul la concurs ar fi putut să-l propulseze rapid către o carieră de concertist de prestigiu, Pollini a decis să facă o pauză pentru a-și perfecționa tehnicile și pentru a-și extinde repertoriul.
Pianistul și-a câștigat un renume internațional
În anii '60, Maurizio Pollini a participat la concerte improvizate organizate în uzine și la programe pentru studenți și muncitori. Acestea s-au desfășurat la Teatrul La Scala din Milano, alături de prietenul și dirijorul Claudio Abbado.
Primul său turneu american a avut loc în 1968. În deceniile următoare, Pollini a înregistrat și a susținut concerte și turnee alături de renumita casă de discuri Deutsche Grammophon.
Catalogat încă de la o vârstă fragedă drept un "pianist chopinian", Maurizio Pollini și-a consolidat reputația interpretând lucrări ale lui Ludwig van Beethoven, Robert Schumann și Franz Schubert. Interpretările sale din repertoriul lui Johannes Brahms i-au câștigat, de asemenea, admirația criticilor.